ลงโทษ3มาร์เก็ตติงกลต.ชี้ไม่บันทึกเทป
ก.ล.ต.สั่งพักงาน 2 มาร์เก็ตติง บล.ภัทรเกียรตินาคิน 1 เดือน ไม่บันทึกเทปถี่ ตักเตือนอีก 1 ราย
6 ก.ค. 2555

ก.ล.ต.สั่งพักงาน 2 มาร์เก็ตติง บล.ภัทรเกียรตินาคิน 1 เดือน ไม่บันทึกเทปถี่ ตักเตือนอีก 1 ราย
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งพักการปฏิบัติหน้าที่ผู้แนะนำการลงทุนด้านตลาดทุนของนายสิทธิชัย สงบศรีจินตนา สังกัดบริษัทหลักทรัพย์ (บล.) เกียรตินาคิน และนายทิวากรณ์ ธรรมมงคล สังกัด บล.ภัทร และตำหนิการปฏิบัติหน้าที่ของนางพัชราวรรณ วัฒนศิริ เมื่อวันที่ 4 ก.ค.ที่ผ่านมา 
“นายสิทธิชัย มีความถี่ในการรับคำสั่งที่ไม่บันทึกเทปค่อนข้างมาก เช่นเดียวกับกรณีนายทิวากรณ์ ซึ่ง ก.ล.ต.ได้รับรายงานจาก บล.ภัทร โดยทั้งสองคนยอมรับว่ารับคำสั่งซื้อขายจากลูกค้าทางโทรศัพท์มือถือ ก.ล.ต. จึงสั่งพักการปฏิบัติหน้าที่เป็นเวลา 1 เดือน” ก.ล.ต. ระบุ
สำหรับกรณีนางพัชราวรรณ ก.ล.ต. ได้รับรายงานจาก บล.ต้นสังกัดว่า นางพัชราวรรณ ไม่บันทึกเทปการรับคำสั่งซื้อขายหลักทรัพย์จำนวนหนึ่งและไม่ประทับวันและเวลาในเอกสารหลักฐานให้ถูกต้องครบถ้วนตามระเบียบปฏิบัติของ บล.ต้นสังกัด 
ดังนั้น ก.ล.ต. จึงตำหนิการปฏิบัติหน้าที่และบันทึกพฤติกรรมไว้ประกอบการพิจารณา หากมีการปฏิบัติไม่เป็นไปตามหลักเกณฑ์การปฏิบัติหน้าที่อีก